नेपाली खेलाडी मीरा राईको चर्चा पनि अहिले विश्वभर छ। विश्वका विभिन्न स्थानमा भएका अल्ट्रा म्याराथनमा सहभागी भैसकेकी मीराले सालोमन प्रिनेउ अल्ट्रा म्याराथनमा उपविजेताको उपाधि चुमेकी छिन्। स्पेनमा सम्पन्न दौडमा उनी महिलातर्फको उपविजेता रहिन्। राईले निर्धारित १ सय १० किलोमिटर दूरी १३ घन्टा ४३ मिनेट ४९ सेकेन्डमा पार गर्दै नेपाली झण्डा फहराइन्। उनी मात्र ४ मिनेट १६ सेकेन्डले विजेता हुनबाट चुकिन्। स्विडेनकी इमिलीफोर्सब्रग १३ घन्टा ३९ मिनेट ३३ सेकेन्डमा निर्धारित दूरी पार गर्दै विश्व च्याम्पियन भइन्। भोजपुरमा जन्मिएकी मीरा १४ वर्षको उमेरमा माओवादी लडाकु बनेकी थिइन्। माओवादी शान्तिप्रक्रियामा आएपछि सुरु भएको सेना समायोजनका क्रममा कम उमेरका कारण उनलाई अयोग्य लडाकु ठहर गरिएको थियो। यसअघि मीराले फ्रान्समा सम्पन्न भएको ८२ किलोमिटरको मोन्ट ब्लङ्क म्याराथनको उपाधि जितेकी थिइन्।
